Bjørn Lyng

Bjørn Daniel Lyng (1925–2006) var en norsk seriegründer og oppfinner. Han vokste opp på Kråkmo i Leksvik, der han allerede som unggutt bygde småkraftverk og smie i Kvernhusfossen. Lyng etablerte en rekke industribedrifter i Trøndelag, og Lyng-gruppen er fortsatt i hans families eie. Han bygde også opp Anfi del Mar på Gran Canaria. Han donerte av sin formue til mange ideelle formål i hjembygda. Ved Lyngs død konstaterte Adresseavisen at han hadde «etterlatt seg en fantastisk arv».

 Industrietableringer 
Like etter krigen flyttet han til Vanvikan, der smia ble til en jernvarefabrikk som bl.a. produserte dørhengsler og brekkjern; i 1947 startet han et jernstøperi (nedlagt 1971), og i 1959 Trøndelag Emaljeverk i Rissa.

I 1958 ble Leksvik Edelmetall etablert i Leksvik (konkurs 1960, gjenoppsto som Leksvikarmatur i 1961. Bedriften produserte kraner og blandebatterier, og eksisterer den dag i dag under navnet Oras.

I 1970 startet han en plastrørfabrikk og Lycro i Leksvik, spesialisert på forkromning av sanitærutstyr; denne er i dag blant annet engasjert i forskning på bølgekraft.

Han startet Elsafe International i 1978 i Mosvik; denne ble flyttet til Leksvik i 1996, og solgt til Vingcard i 1997.

I 1983 overtok Lyng det nedleggingstruede Follafoss Tresliperi fra Nord-Trøndelag fylkeskommune, og omstilte produksjonen til en CTMP-fabrikk før han solgte den til Norske Skog i 1989.

Lyng Drilling ble startet i 1984, og i 2006 solgt til Schlumberger.

Lyng Elektronikk ble startet i 1985 i Leksvik, men senere flyttet til Vanvikan. Fortsatt i drift.

Aqualyng, startet på 2000-tallet, er basert på Lyngs ideer om hvordan gjøre om saltvann til ferskvann.

Lyng Composite, en bedrift for produksjon av komposittplast, ble startet i 2006.

 Virksomhet i Spania 

Lyng sto bak prosjektet Anfi del Mar på Gran Canaria, og var også i gang med et prosjekt i Taurodalen. Han drev også en egen vinfarm på fastlandet. Han har også hatt flere fabrikker i Spania relatert til sin norske virksomhet.

 Anerkjennelse og privatliv 
Han vokste opp på småbruket Rundhaugen i Kråkmogrenda. Han sønn av Hagbart Hartmann Lyng, som kom fra Trondheim, og hans tyske kone Helene Charlotte, født Fuehrstenberg. Foreldrene møttes da faren studerte medisin og musikk i Dresden. Begge kom fra borgerfamilier, men søkte seg til bondelivet i Norge.

Bjørn Lyng var fetter av stats- og utenriksminister John Lyng og eventyreren Thor Heyerdahl. Bjørn Lyng var, som sin fetter, høyremann og satt som varaordfører i Leksvik kommune 1952–1959 og 1964–1967.

18 år gammel ble Bjørn Lyng arrestert av tyskerne i mai 1944 sammen med resten av familien etter et angiveri. Lyng ble sendt til Grini fangeleir før han i 1945 ble sendt til fangeleirer i Tyskland.

Han ble utnevnt til ridder av St. Olavs Orden like før han som 60-åring erklærte seg som pensjonist i 1985, noe som ikke hindret ham det minste i å fortsette å etablere ny virksomhet.

Han hadde tilsammen fem ekteskap og seks barn, det siste ekteskapet inngått i en alder av 80 år og 1 måned.

Bjørn Lyng døde 12. oktober 2006 etter lengre tids sykdom; de senere år bodde han på Gran Canaria.

Etter sin død fikk han en gate oppkalt etter seg i Mogan kommune på Gran Canaria. Calle Björn Lyng går forbi Den Norske Skolen på Gran Canaria hvor han var donator for stiftelsen.

 Referanser 

Kategori:Norske industrigründere
Kategori:Norske seriegründere
Kategori:Norske oppfinnere
Kategori:Norske konsentrasjonsleirfanger under andre verdenskrig
Kategori:Høyre-politikere i Nord-Trøndelag
Kategori:Lokalpolitikere i Leksvik
Kategori:Riddere av St. Olavs Orden
Kategori:Personer fra tidligere Leksvik kommune
Kategori:Personer fra Indre Fosen kommune
Kategori:Fanger på Grini fangeleir